# Krav til eliteidrætter

Parasport Danmarks idrætsgrene er opdelt i udviklingsidrætter og eliteidrætter. Hvis man som udviklingsidræt ønsker at komme i betragtning som eliteidræt, skal idrætten opfylde en række krav, som uddybes nedenfor.

Eliteudvalget vil kunne give økonomisk støtte til en del af arbejdet for udviklingsidrætter med ambitioner om at opnå status som eliteidræt, men støtten vil i høj grad basere sig på, hvorvidt der kan dokumenteres allerede eksisterende tendenser pegende i retning af opfyldelsen af nedenstående krav.

## Krav til idrættens internationale og nationale organisering

Følgende tages i betragtning, når idrættens internationale organisering vurderes:

* Idrætten har status af paralympisk disciplin.
* Idrætten har høj konkurrencekvalitet ved EM, VM og PL, herunder stor tæthed i den internationale top.
* Idrætten har stor internationale udbredelse, herunder et stort antal udøvere og konkurrerende lande.
* Idrætten har løbende afholdelse af stævner med høj kvalitet.
* Idrætten er politisk velorganiseret internationalt.

Følgende tages i betragtning, når idrættens nationale organisering vurderes:

* Idrætten har fokus på og støtte til, at idrættens atleter skal kunne udvikle sig personligt og uddannelses-/karrieremæssigt sideløbende med den sportslige karriere (dual career).
* Idrætten er politisk velorganiseret nationalt.

## Krav til sportslige resultater, udviklingspotentiale og udøvere

Følgende tages i betragtning, når idrættens sportslige resultater, udviklingspotentiale og udøvere vurderes:

* Udøverne har vist resultater ved EM, VM eller PL – eller har ved internationale stævner af høj kvalitet vist et potentialet til på kortere sigt at kunne opnå resultater ved EM, VM eller PL. Det er dog væsentlig at bemærke, at et resultat ved EM eller VM ikke altid er nok til at få eliteudvalgets støtte, da vurderingen af resultatet altid sker i henhold til idrættens internationale organisering (se ovenstående).
* Udøverne opfylder de krav, som stilles i eliteudvalgets ’Håndbog for Landsholdsudøvere’.
* Dokumenteret sæsonplanlægning og sæsonevaluering, herunder træningsmål, delmål og hovedmål.
* Dokumenteret langsigtet, realistisk målsætning år for år frem til næste PL.
* Dokumenteret aktiv brug af træningsdagbog/rapporteringssystem hos udøvere.
* Dokumenteret stor og effektiv træningsindsats.
* Dokumenteret afholdelse af og deltagelse i træningssamlinger.
* Dokumenteret deltagelse i arrangementer arrangeret af eliteudvalget, eksempelvis PSA.